O tânără în vârstă de 28 de ani, din București, a fost reținută joi de procurorii DIICOT, după ce a oferit, pe internet, spectacole pornografice cu propriii ei copii, în vârstă de 3 ani și respectiv 7 ani, unui cetățean american. Ea este acuzată de săvârșirea infracțiunilor de viol în formă continuată și pornografie infantilă în formă continuată.

”În fapt s-a reținut că, în perioada 10.09.2017 - 14.10.2017, inculpata H.L.R., în baza aceleiași rezoluții infracționale, în cadrul unor spectacole pornografice oferite prin intermediul unei aplicații informatice unui cetățean american, a întreținut acte sexuale orale cu fiii săi minori în vârstă de 3 ani și respectiv 7 ani, la data săvârșirii faptelor, profitând de imposibilitatea victimelor de a se apăra și de a-și exprima voința”, arată un comunicat al DIICOT.

De asemenea, din materialul probator administrat în cauză a rezultat că femeia a pus la dispoziția cetățeanului american, în mod repetat, prin intermediul aceleiași aplicații informatice, materiale pornografice cu fiii săi minori, în schimbul unor sume de bani.

În urma percheziției, de la domiciliul femeii au fost ridicate, în vederea continuării cercetărilor, 4 HDD -uri, 2 telefoane mobile, 6 stick-uri, 3 SIM-uri și diverse înscrisuri (transferuri bancare, scrisori etc.).

În cursul zilei de joi, femeia urmează să fie prezentată Tribunalului București cu propunere de arestare preventivă pentru o perioadă de 30 zile.

Acţiunea a fost efectuată cu sprijinul ofiţerilor de poliţie judiciară din cadrul Direcției de Combatere a Criminalității Organizate - Serviciul de Combatere a Criminalității Informatice.



